În baza diagnozei stării actuale a sistemului de educaţie din Republica Moldova, în temeiul rezultatelor consultărilor publice, organizate de Ministerul Educației, Culturii și Cercetării, în perioada 14.11-12.12.2018, privind direcţiile de dezvoltare a sistemului educaţional naţional, se propune spre aprobare

**Rezoluţia**

**Forumului Educațional**

**„Viziunea mea pentru școala noastră”**

Actualmente, cel mai sigur capital al Republicii Moldova îl reprezintă cel *uman*, spre care trebuie orientată politica de dezvoltare durabilă a ţării. Investiţia în dezvoltarea continuă a capitalului uman poate asigura competitivitatea Republicii Moldova pe termen lung.

Factorul-cheie în formarea capitalului uman al ţării este sistemul educaţional, iar educaţia – miza principală în soluţionarea provocărilor sociale, economice, demografice cu care se confruntă astăzi ţara noastră.

Educaţia în Republica Moldova reprezintă o prioritate naţională, factorul de bază în crearea şi transmiterea de noi cunoștințe și valori culturale general-umane, în dezvoltarea capitalului uman, în formarea conştiinţei şi identităţii naţionale, cu rol primordial în crearea premiselor pentru dezvoltarea umană durabilă şi edificarea unei societăţi bazate pe cunoaştere.

Noile realităţi social-economice din Republica Moldova solicită ***funcţionarea eficientă a unui sistem de învăţământ capabil să ofere educaţie de calitate, incluzivă şi echitabilă pentru toţi.*** Sistemul educaţional trebuie să ofere tuturor copiilor/ elevilor/ studenţilor/ adulţilor oportunităţi de **învăţare pe întreg parcursul vieţii** la toate nivelurile de învățământ (general, profesional-tehnic, superior, formarea continuă a adulţilor), în cadrul unor ***instituţii educaţionale multifuncţionale***, în scopul formării şi dezvoltării continue a competenţelor din perspectivă personală, civică, socială şi profesională.

În contextul acestei viziuni, comunitatea pedagogică evidenţiază ca **priorităţi:**

1. **Asigurarea sistemului de învăţământ cu resurse umane *de calitate,* competente, competitive, remunerare în funcţie de performanţe**, inclusiv prin:

* Recrutarea resurselor umane cu vocaţie pedagogică, motivarea acestora pentru cariera didactică.
* Modernizarea conceptului de *formare profesională iniţială* a tuturor categoriilor de personal didactic de la toate nivelurile sistemului, din perspectiva standardelor şi bunelor practici internaţionale (inclusiv cadrele didactice din învăţământul superior şi formatorii pentru educaţia adulţilor).
* Modernizarea curriculumului pedagogic universitar din perspectivă integrării transdisciplinare, conform noilor realităţi educaţionale/ problemelor psihologice şi pedagogice cu care se confruntă copiii/ elevii şi standardelor de competenţă profesională.
* Modernizarea conceptului şi a sistemului de *formare continuă a cadrelor didactice şi manageriale* din perspectiva eficienţei, eficacităţii şi a relevanţei acestui proces, întru promovarea efectivă a reformelor în educaţie şi îmbunătăţirea continuă a tuturor proceselor din cadrul sistemului educațional.

1. **Promovarea unui proces educațional incluziv, echitabil, eficient și calitativ, asigurând creșterea unei generații libere în gândire, conștiente de deciziile luate, responsabile în fața generațiilor viitoare; bazat pe individualizare, valorificând potențialul fiecărui copil; axat pe dezvoltarea capacităților de integrare socială; orientat spre devenirea plenară a personalității, spre orientarea profesională a individului,** inclusiv prin:

* Diversificarea ofertei educaționale prin modelele de plan-cadru și extinderea autonomiei decizionale în procesul selectării unor anumite modele.
* Creșterea reală a ponderii disciplinelor opționale, precum și a puterii de decizie a elevilor în stabilirea disciplinelor urmate și a conținutului acestora, indiferent de traseul educațional ales.
* Schimbarea culturii evaluării în școală, precum și diversificarea instrumentelor de evaluare. Ajustarea sistemului de evaluare conform principiilor școlii prietenoase copilului (calitatea implementării ECD, managementul temelor pentru acasă), cultura evaluării, orientarea procesului de evaluare spre succes.
* Elaborarea mecanismului de reglare/îmbunătăţire a proceselor educaționale în baza evaluărilor rezultatelor învățării; utilizarea sistemelor informatice în procesul de evaluare.
* Elaborarea unor noi generații de manuale școlare cu un pronunțat caracter formativ, în corespundere cu cerințele europene.

1. **Consolidarea infrastructurii școlare, crearea unui mediu de învăţare/școlar prietenos și sigur, care să garanteze protecţia integrităţii fizice şi psihice a copiilor/elevilor/studenţilor,** inclusiv prin:

* Asigurarea securității și condițiilor de siguranță a elevilor în spațiul școlii (acces restricționat pentru străini, camere de supraveghere etc.).
* Asigurarea accesului în și către instituția de învățământ (rețeaua de drumuri locale, rampe de acces).
* Asigurarea accesului la surse de apă potabilă în instituțiile de învățământ general, profesional tehnice prin parteneriate locale.
* Asigurarea accesului la condiții de sanitație și igienă, în partenerial cu APL și administrațiile instituțiile de învățământ general.
* Implementarea standardelor de dotare a cabinetelor școlare.
* Implicarea elevilor și a părinților în procesul decizional, precum și în procesul de elaborare, atragere de proiecte prin finanţarea pe bază de concurs cu impact asupra dezvoltării infrastructurii școlare și a consolidării voluntariatului în mediul școlar.

1. **Încurajarea dialogului social şi a parteneriatului instituţiilor de învăţământ cu instituţiile din sfera de cercetare, cu sindicatele, cu mediul de afaceri, cu ONG-urile, societatea civilă şi cu mass-media** întru conjugarea eforturilor spre asigurarea unei educaţii de calitate, satisfacerea cerinţelor educaţionale ale copiilor/elevilor, dezvoltarea potenţialului uman, inclusiv prin:

* Diversificarea mecanismelor de motivare a comunităţii pentru participare activă la rezolvarea problemelor şcolii.
* Asigurarea funcţionalităţii mecanismelor intersectoriale orientate spre asigurarea protecţiei copiilor în situaţie de risc.
* Promovarea programelor de educaţie parentală, a serviciilor de asistenţă socio-psiho-pedagogică a familiei.

Or, creşterea durabilă a economiei şi bunăstării poporului poate fi asigurată de un sistem educaţional *coeziv,* în care toate instituţiile şi organizaţiile, precum şi întreaga societate (familia, comunitatea, grupurile profesionale, mass-media) susţin procesul de formare şi dezvoltare a personalităţii în context *formal, nonformal şi informal*.

1. **Îmbunătăţirea calităţii învăţământului superior ca factor generator de capital uman competitiv, de înaltă calitate, care să contribuie la dezvoltarea inteligentă, durabilă a ţării:**

* în cadrul unor centre universitare *de excelență* mai mari şi mai puternice, vizibile pe plan internaţional, competente în oferirea serviciilor de formare profesională a specialiştilor de înaltă calificare, a oportunităţilor de formare profesională pe parcursul întregii vieţi, precum şi servicii de cercetare şi inovare, relevante pentru societate şi economie;
* cu o ofertă de formare profesională conectată la nevoile pieţei muncii şi un proces de învăţământ modern, centrat pe student, orientat spre formarea durabilă a competenţelor profesionale, a spiritului inovativ şi antreprenorial;
* cu susținerea consorțiilor dintre universități/ școli doctorale și institutele de cercetare;
* cu bază tehnico-materială bine dezvoltată (tehnologii noi, biblioteci hard, virtuale, laboratoare performante), cu o infrastructură bine dotată pentru cercetare şi inovare, transfer de cunoștințe, antreprenoriat academic; antrenate în relaţii efective, avantajoase cu piaţa muncii şi mediul de afaceri pentru soluţionarea problemelor reale ale societăţii şi ale întreprinderilor din ţară;
* cu resurse umane de înaltă calificare, formate prin diverse stagii de formare continuă naţionale şi internaţionale, programe de mobilitate, remunerate în funcţie de performanţa profesională, motivate/ mai bine plătite; cu un staff-managerial profesionist, capabil să răspundă principiilor *autonomiei universitare, responsabilităţii publice, conducerii strategice, gestionării eficiente şi transparente.*

În temeiul responsabilităților specifice fiecărui actor prin care:

**autoritățile centrale** răspund de dezvoltarea de politici axate pe necesități, prin încurajarea și valorizarea dialogului social, cooperării, parteneriatului în asigurarea dreptului fundamental la educație, iar

**autoritățile publice locale** identifică necesitățile, preiau experiențe noi, estimează și creează condiții pentru dezvoltarea serviciilor și promovarea practicilor de incluziune educațională la nivel local și,

**instituțiile de învățământ** asigură formarea elevilor și studenților în conformitate cu standardele educaționale de stat,

**părinții,** de comun acord cu cadrele didactice/manageriale și copiii/elevii/studenții, își consolidează eforturile în vederea implicării în îmbunătățirea sistemului de educație racordat la standardele educaționale de stat.

**12 decembrie 2018**

**CHIȘINĂU**